STA-STGT ยางกำไรเปื่อย.!
จากปรากฏการณ์ยางเริ่มเปื่อย ทำให้เห็นเค้าลางว่า ฉากสุดท้ายของแม่ลูกคู่นี้กับมหากาพย์ถุงมือยางจะจบลงเยี่ยงไร..?
จากปรากฏการณ์ยางเริ่มเปื่อย ทำให้เห็นเค้าลางว่า ฉากสุดท้ายของแม่ลูกคู่นี้กับมหากาพย์ถุงมือยางจะจบลงเยี่ยงไร..?
11 พ.ค. 2565

การมาของโควิดทำให้หุ้นคู่แม่ลูกอย่างบริษัท ศรีตรังแอโกรอินดัสทรี จำกัด (มหาชน) หรือ STA และบริษัท ศรีตรังโกลฟส์ (ประเทศไทย) จำกัด (มหาชน) หรือ STGT ราคาวิ่งไปไกล อย่างตัวแม่ STA เคยขึ้นไปแตะสูงสุดที่ 56.75 บาท ส่วนตัวลูก STGT นั้นก็จัดว่าแรงงงส์ วิ่งไปเกือบแตะ 100 บาท (ณ ราคาพาร์เดิม 1.00 บาท)
ในแง่ผลประกอบการก็อู้ฟู่…กอดคอกันโตระเบิดระเบ้อ โดย STA ได้รับผลบวก 2 ขาด้วยกัน…ขาแรก มูลค่าเพิ่มจากลูก STGT และอีกขา เป็นรายได้ที่เพิ่มขึ้นจากการซัพพอร์ตยางให้กับ STGT ส่งผลให้ปี 2563 พลิกมามีกำไรสุทธิ 9,531 ล้านบาท จากรายได้รวม 75,879 ล้านบาท อัตรากำไรสุทธิ 20.29% ส่วนปี 2564 กำไรสุทธิพุ่งเป็น 15,846 ล้านบาท จากรายได้รวม 118,810 ล้านบาท อัตรากำไรสุทธิ 22.03%
ฟาก STGT ปี 2563 ฟาดกำไรสุทธิ 14,400 ล้านบาท จากรายได้รวม 30,692 ล้านบาท อัตรากำไรสุทธิ 46.92% ส่วนปี 2564 กำไรสุทธิแตะที่ 23,704 ล้านบาท จากรายได้รวม 48,019 ล้านบาท อัตรากำไรสุทธิ 49.36%
ก็ถือเป็นกำไรที่เกิดจากสถานการณ์พิเศษ..!!
ทำให้ก่อนหน้านี้มีการเข้าไปเก็งกำไรในหุ้นแม่ลูกคู่นี้กันสนุ๊กสนุก…
ดังนั้น ถ้าจะบอกว่าในช่วง 2 ปีที่ผ่านมาเป็นปีทองของแม่ลูกคู่นี้ ก็คงไม่ผิด…ขณะที่ในปี 2565 นี้ อาจเป็นปีสยองเสียล่ะมั้ง เพราะนับตั้งแต่ต้นปีที่ผ่านมา ราคาหุ้น STA และ STGT ค่อย ๆ โรยราลงมาต่อเนื่อง ภายใต้ความกังวลที่ว่า 1) สถานการณ์โควิดเริ่มคลี่คลาย อาจส่งผลให้ดีมานด์การใช้ถุงมือยางและราคาขายลดลงหรือเปล่า..?
และ 2) ผลประกอบการของทั้งคู่อาจไม่ดีดังคาด เนื่องจากไม่มีพรีเมี่ยมแล้ว ส่วนในแง่กำลังการผลิต ก็ไม่เพิ่มแล้ว ประกอบกับราคายางพาราปรับสูงขึ้น ซึ่งจะส่งผลกระทบต่อ STA อย่างมีนัยสำคัญ จากต้นทุนที่เพิ่มขึ้น…ทำให้ทั้งแม่ลูกคู่นี้ไปต่อลำบาก
แล้วที่หนักกว่านั้น นักวิเคราะห์พร้อมใจกันฟันธงว่า กำไรในไตรมาสแรกปีนี้ของ STA จะวูบหายไปราว 80-90% ส่วน STGT กำไรหายไปราว 60%..!!
สุดท้ายทั้งแม่และลูกเปิดงบไตรมาส 1/2565 ออกมา ก็ไม่ดีดังคาด โดยแม่ STA กำไรสุทธิลดฮวบ 80.9% เหลือแค่ 1,979 ล้านบาท จากช่วงเดียวกันของปีก่อนที่เคยทำได้ 10,373 ล้านบาท ส่วนตัวลูก STGT ก็ไม่ต่างกัน กำไรสุทธิทรุดหนัก 89.5% เหลือ 1,052 ล้านบาท จากช่วงเดียวกันของปีก่อนที่เคยทำได้ 10,051 ล้านบาท
ครั้นพองบออกมาเป็นไปตามคาด ทำให้วานนี้ (10 พ.ค.) เกิดปรากฏการณ์ Buy on Fact กับหุ้นแม่ลูกคู่นี้ โดย STA ราคาปรับเพิ่มขึ้น 7.66% ปิดที่ 22.50 บาท ฟาก STGT ปรับเพิ่มขึ้น 2.59% ปิดที่ 19.80 บาท
ขณะที่ถ้าดูจากสถานการณ์ช่วงไตรมาสแรก ทำให้อดคิดไม่ได้ว่า งบไตรมาส 2 ก็คงไม่ต่างกัน…เรียกว่าไตรมาสแรกแย่แล้ว…ไตรมาส 2 อาจแย่กว่านี้อีกก็เป็นได้…
จุดที่น่าสนใจ จากเดิม STA และ STGT เป็นหุ้นที่ปันผลหนัก ๆ…โอกาสที่จะปันผลหนัก ๆ จะลดลงหรือเปล่า..? เพราะกำไรลดลงฮวบฮาบซะขนาดนี้…อันนี้ก็น่าคิด
แต่ถ้าไปดูกำไรสะสมที่ยังไม่ได้จัดสรรของ STA ที่มีกว่า 24,741 ล้านบาท และ STGT มีกำไรสะสมที่ยังไม่ได้จัดสรรสูงถึง 22,870 ล้านบาท ก็พออุ่นใจ อย่างน้อย ๆ ช่วง 1-2 ปีนี้ คงยังติดทำเนียบหุ้นปันผลงามแหละน่า…ส่วนในอนาคตค่อยว่ากันอีกที…
เอาเป็นว่า จากปรากฏการณ์ยางเริ่มเปื่อย ทำให้เห็นเค้าลางว่า ฉากสุดท้ายของแม่ลูกคู่นี้กับมหากาพย์ถุงมือยางจะจบลงเยี่ยงไร..?
…อิ อิ อิ…